SET ปิดเช้าบวก 5 จุด หลัง “เฟด” ส่งสัญญาณชะลอขึ้นดบ. – แนะจับตาผลประชุม กนง.
SET ปิดตลาดเช้าบวก 4.71 จุด หรือ 0.29% หลัง “เฟด” ส่งสัญญาณชะลอขึ้นดบ. พร้อมแนะจับตาผลประชุม กนง. บ่ายนี้
23 มิ.ย. 2564

นายศราวุธ เตโชชวลิต ผู้อำนวยการอาวุโสฝ่ายวิเคราะห์หลักทรัพย์ บล.อาร์เอชบี (ประเทศไทย) กล่าวว่า ตลาดหุ้นไทยเช้านี้แกว่งแคบ ได้กระแสกัญชงเข้ามาให้มีการเล่นเก็งกำไร ขณะที่หุ้นขนาดใหญ่เคลื่อนไหวทั้งในแดนบวก-ลบสลับกัน ส่วนตลาดหุ้นในภูมิภาคเอเชียเช้านี้เคลื่อนไหวในแดนบวก หลังนายเจอโรม พาวเวล ประธานธนาคารกลางสหรัฐ (เฟด) ให้คำมั่นว่าเฟดจะไม่เร่งปรับขึ้นอัตราดอกเบี้ยเร็วเกินไป เพื่อรอติดตามตัวเลขการจ้างงานอีกระยะหนึ่งก่อน
อย่างไรก็ดี บ่ายนี้ให้ติดตามผลการประชุมคณะกรรมการนโยบายการเงิน (กนง.) ปรับคาดการณ์เศรษฐกิจไทย หลังจากการแพร่ระบาดไวรัสโควิด-19 ระลอก 3 ยืดเยื้อ และมีสายพันธุ์อื่น ๆ เข้ามาเพิ่มเติม อย่างสายพันธุ์เดลต้า, สายพันธุ์เบต้า ซึ่งฝ่ายวิจัยก็คาดว่าเศรษฐกิจไทยปีนี้น่าจะขยายตัวในกรอบ 1.3-1.8% หลังจำนวนผู้ติดเชื้อโควิดยังอยู่ในระดับสูง และยัง Work From Home อยู่มาก
แนวโน้มการลงทุนในช่วงบ่ายนี้ นายศราวุธ กล่าวว่า ตลาดฯคงจะแกว่งทั้งในแดนบวก-ลบไม่มาก โดยมีแนวรับ 1,595 จุด ส่วนแนวต้าน 1,612 จุด
ส่วนหลักทรัพย์ที่มีมูลค่าการซื้อขายสูงสุด 5 หลักทรัพย์ ได้แก่
RATCH มูลค่าการซื้อขาย 3,008.53 ล้านบาท ปิดที่ 47.50 บาท ลดลง 4.25 บาท
RCL มูลค่าการซื้อขาย 2,923.67 ล้านบาท ปิดที่ 53.25 บาท ลดลง 1.25 บาท
GUNKUL มูลค่าการซื้อขาย 2,296.05 ล้านบาท ปิดที่ 4.98 บาท เพิ่มขึ้น  0.06 บาท
PTT มูลค่าการซื้อขาย 825.32 ล้านบาท ปิดที่ 40.25 บาท เพิ่มขึ้น 0.25 บาท
KBANK มูลค่าการซื้อขาย 634.61 ล้านบาท ปิดที่ 121.50 บาท เพิ่มขึ้น 0.50 บาท